recursal/SuperWikiNEXT-32B huggingface dataset:
**טאוויי** (בבורמזית: **ထားဝယ်**) היא עיר בדרום-מזרח מיאנמר והיא מהווה את בירת מחוז טנינטארי (אנ'), הידועה בעבר כמחלקת טנאסרים, על הגדה הצפונית של נהר טאוויי. העיר נמצאת כ-614.3 ק"מ דרומית מזרחית ליאנגון. אוכלוסייתה נכון לשנת 2014 מונה כ-146,964. "טאוויי" הוא גם שמו של אחד מ-135 המיעוטים האתניים של מיאנמר. העיר מהווה עיר נמל בשפך נהר טאוויי, 30 ק"מ מים אנדמן והיא מועדת להצפות בעונת המונסון.

היסטוריה
--------

מכיוון שלאתר העתיק, סאגרה סיטי (טאוויי העתיקה), שנמצאת כ-6 קילומטרים צפונית לעיר הנוכחית, יש כל כך הרבה עקבות של תרבות פיו, היא הוכרה כאחת מבירות המחוז בעידן פיו העתיקה.

מהמאות ה-11 עד ה-13, דאווי היה חלק מממלכת פגן. מ-1287 עד 1564, דאווי הפך לחלק מממלכת סוחוטאי (אנ') ומממלכת איוטאיה (אנ') יורשתה. מ-1564 עד 1594, דאווי היה חלק משושלת טוונגו (אנ') של בורמה. סיאם החזירה את העיר באופן זמני בין 1594 ל-1614. מ-1614 ועד שנות ה-40 של המאה ה-20, דאווי הייתה העיר הדרומית ביותר תחת שלטון בורמזי, והיא הוגנה על ידי חיל מצב בורמזי. בסוף שנות ה-40 של המאה ה-20, במהלך מלחמת האזרחים בבורמה בשנים 1740–1757, השתלטה על דאווי, יחד עם חוף טנאסרים הצפוני, על ידי סיאם. בורמה החזירה לעצמה את העיר בשנת 1760 במסגרת המלחמה הבורמזית-סיאמית (אנ'), והרחיבה את שליטתה על כל חוף טנאסרים בשנת 1765. חוף טנאסרים נמסר לידי הבריטים לאחר המלחמה האנגלו-בורמזית הראשונה (1824–1826).

לאחר העצמאות ב-1948, הפכה העיר לחלק מחטיבת טנאסרים, שכללה גם את מדינת מון (אנ') של היום. בשנת 1974, מדינת מון נוצרה משטחים של מטנאסרים ודאווי הפכה לבירת החטיבה הקטומה. בשנת 1989 שונה שמה האנגלי של העיר מ-Tavoy ל-Dawei, וטנאסרים (Tenasserim) הפכה לטנינטארי (Tanintharyi).

קישורים חיצוניים
----------------

ויקישיתוף מדיה וקבצים בנושא **טאוויי** בוויקישיתוף
* טאוויי, באתר אנציקלופדיה בריטניקה (באנגלית)

הערות שוליים
------------

1. ↑  Daewei population
2. ↑  היסטוריה של העיר באתר משרד התיירות הבורמזי
**וילהלם ביטריך** (בגרמנית: **Wilhelm Bittrich**,‏ 26 בפברואר 1894 – 19 באפריל 1979) היה קצין בכיר בוואפן אס אס בדרגת אובר-גרופנפיהרר אשר פיקד בין היתר על קורפוס הפאנצר אס אס ה-2 בחזית המערבית, ובכלל זה בקרב הארדנים.

לאחר המלחמה נשפט כפושע מלחמה ונידון ל-5 שנות מאסר.

ביוגרפיה
--------

### קריירה מוקדמת

וילהלם ביטריך נולד ב-26 בפברואר 1894 בורניגרודה שבסקסוניה לאביו שהיה פקיד ולאחר מכן סוכן.

ב-30 ביולי 1914 עם פרוץ מלחמת העולם הראשונה התגייס ביטריך לצבא האימפריה הגרמנית, והצטרף לגדוד היגר מגדבורג ה-4. ב-10 בספטמבר 1914 הועבר ביטריך לגדוד היגר המילואים ה-19, לאחר מכן הועבר לגדוד היגר ה-8, ולאחר מכן הועבר לרגימנט הרגלים ה-77. עם יחידות אלה הוא נלחם בחזית המערבית ובחזית האיטלקית, וזכה בעיטור צלב הברזל דרגה ראשונה ושנייה, וב-15 באוקטובר 1915 הועלה ביטריך לדרגת לויטננט. ב-1916 ביטריך לשירות האוויר הגרמני והוכשר כטייס, ועד סוף המלחמה הוא לחם כטייס קרב.

לאחר המלחמה הצטרף ביטריך לפרייקור, ובשנת 1923 הצטרף לרייכסווהר, שבו שירת כמדריך טיסה.

ב-1 בדצמבר 1931 הצטרף ביטריך למפלגה הנאצית, וממרץ עד יוני 1932, שירת בארגון האס אה. ב-1 ביולי 1932 הצטרף ביטריך לאס אס, ומילא בו תפקידים שונים. ב-1 באוקטובר 1936 הועלה ביטריך לדרגת אס אס שטורמבאנפיהרר, וב-30 בינואר 1938 הועלה הבא לדרגת אס אס אובר-שטורמבאנפיהרר, ומונה למפקד הגדוד השני ברגימנט דויטשלנד, ופיקד עליו במהלך האנשלוס - סיפוח אוסטריה לגרמניה הנאצית במרץ 1938. ב-1 במאי 1938 מונה ביטריך למפקד הגדוד הראשון ברגימנט דר פיהרר, וב-30 במאי 1939 הועלה לדרגת אס אס שטנדרטנפיהרר, ומונה לקצין מטה ברגימנט האס אס לייבשטנדרטה.

### מלחמת העולם השנייה

עם פרוץ מלחמת העולם השנייה, השתתף ביטריך עם רגימנט האס אס לייבשטנדרטה במערכה בפולין תחת פיקודו של יוזף דיטריך. בינואר 1940 מונה ביטריך למפקד רגימנט דויטשלנד, ופיקד עליו במהלך הקרב על צרפת, וב-1 בספטמבר 1940 הועלה לדרגת אס אס אוברפיהרר. ב-15 באוקטובר 1941 מונה ביטריך למפקד דיוויזיית האס אס ה-2, והשתתף עימה בקרב על מוסקבה, וב-19 באוקטובר 1941 הועלה לדרגת בריגדפיהרר. מקיץ 1942 עד פברואר 1943 פיקד ביטריך על דיוויזיית האס אס ה-8 והשתתף עימה בפעולות לחימה כנגד הפרטיזנים בברית המועצות. ב-15 בפברואר 1943 הוטל על ביטריך להקים את דיוויזיית האס אס ה-9, שעליה פיקד בקרבות באוקראינה, ולאחר מכן בצרפת, וב-1 במאי 1943 הועלה לדרגת גרופנפיהרר. ב-1 ביולי 1944 מונה ביטריך למפקד קורפוס הפאנצר אס אס השני, ופיקד עליו בקרבות בנורמנדי, בארנהם ומאוחר יותר בהונגריה, וב-1 באוגוסט 1944 הועלה לדרגת אובר-גרופנפיהרר.

### אחרי מלחמת העולם השנייה

לאחר המלחמה הוסגר ביטריך לצרפת באשמה שציווה להוציא להורג 17 חברי ההתנגדות בנים, אולם זוכה, לאחר שהתברר שלא היה אחראי על כך. בשנת 1953 הועמד ביטריך לדין בשנית ונשפט לחמש שנות מאסר על תליות, ביזה והצתה, אך זוכה בשנת 1954 שוב על ידי בית המשפט הצרפתי בבורדו ושוחרר. אמנם יש לציין, שביטריך לא נשפט על פשעי מלחמה שבוצעו תחתיו במהלך הלחימה בחזית המזרחית.

לאחר שחרורו התגורר ביטריך עם אשתו בעיר וולפראטשהאוזן, עד למותו ב-19 באפריל 1979.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **וילהלם ביטריך** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 122319532
* ISNI: 0000 0000 1252 0143
* VIAF: 62426562
* WorldCat: viaf-62426562

 |
**Lobe den Herrn, meine Seele** (בעברית: הללי נפשי את ה'), רי"ב 143, היא קנטטה שהלחין יוהאן סבסטיאן באך לכבוד טקס תחילת שנה חדשה. לא ידוע בוודאות אם הוא הלחין אותה ב-1708 בהיותו במילהאוזן או ב-1714, בהיותו בוויימאר.

היסטוריה ומילים
---------------

1 בינואר הוא ראש השנה בלוח הגרגוריאני וכן יום חגיגת ברית המילה של ישו. סדר הקריאה לאותו יום מורכב מפסוקים מתוך האיגרת אל הגלטים, מהפסוקים המתארים את מילתו וקריאת שמו של ישו מתוך הבשורה על-פי לוקאס. טקסט הקנטטה מבוסס על מזמור קמ"ו בתהלים ועל מזמור נוצרי שחיבר יעקב אברט (Jakob Ebert), מזמור שבאך השתמש בו גם בקנטטה רי"ב 116. זהותו של מחבר הטקסטים לקנטטה עצמה לא ידועה והועלו השערות שהיה זה באך עצמו או משורר גרמני בשם כריסטיאן וייס (Christian Weiss) שהתגורר בלייפציג בשנים בהן חי בה באך.

יש המטילים ספק בכך שבאך הוא שהלחין את הקנטטה, בגלל סגנונה המוזיקלי היומרני בחלקים מסוימים ובגלל שילוב הכלים הייחודי בה. הנחה אפשרית היא שבאך הלחין אותה והיא עברה תזמור ועיבוד לאחר מכן על ידי אדם לא ידוע.

מבנה והרכב מבצע
---------------

הקנטטה קצרה יחסית לקנטטות אחרות והיא נועדה לביצוע על ידי שלושה סולנים, סופרן, טנור ובס ומקהלה בת ארבעה קולות. הכלים המשתתפים הם שלוש קרנות טבעיות, טימפני, בסון, שני כינורות, ויולה ובאסו קונטינואו. לקנטטה שבעה חלקים:

1. מקהלה: *Lobe den Herrn, meine Seele* (הללי נפשי את ה')
2. כורל לסופרן: *Du Friedefürst, Herr Jesu Christ* (אתה נסיך-השלום, אדון ישו כריסטוס)
3. רצ'יטטיב לטנור: *Wohl dem, des Hülfe der Gott Jakob ist* (אשרי שאל יעקב בעזרו)
4. אריה לטנור: *Tausendfaches Unglück, Schrecken* (אסונות לאין-ספור, אימים)
5. אריה לבס: *Der Herr ist König ewiglich* (לעולם, אלהיך)
6. אריה לטנור: *Jesu, Retter deiner Herde* (ישו, אתה המציל את עדרך)
7. מקהלה: *Halleluja – Gedenk, Herr Jesu, an dein Amt* (הללויה - חשוב עתה, אדון ישו, על לשכתך)

הקלטות
------

היצירה לא מבוצעת רבות, אך היא בוצעה והוקלטה על ידי מנצחים ידועים, בהם גוסטב ליאונהארדט (ב-1984), טון קופמן (ב-2001) וג'ון אליוט גרדינר (ב-2000).

קישורים חיצוניים
----------------

* מידע על היצירה "Lobe den Herrn, meine Seele, רי"ב 143" באתר מיוזיק בריינז
* מידע על הקומפוזיציה "Lobe den Herrn, meine Seele, רי"ב 143" באתר AllMusic
* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

הערות שוליים
------------

1. 1 2  Ryan Turner, אתר "Emmanuel Music"
2. ↑  לוקס ב, 21
3. ↑  כריסטיאן וייס, באתר קנטטות באך
4. ↑  Mincham, Julian
5. ↑  באתר קנטטות באך

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007321913205171
* BnF: cb13909495x (data)
* GND: 300008384
* LCCN: n83073631
* MusicBrainz work: ed11e8e2-f4b0-4c2c-820a-39d57f266eee
* NLA: 36010164
* VIAF: 176656118
* WorldCat (עם VIAF): 176656118

 |
**אלן מקינלי** (באנגלית: **Alan McInally**, נולד ב-10 בפברואר 1963 באייר שבסקוטלנד) הוא כדורגלן עבר סקוטי ששיחק בעמדת החלוץ.

קריירת מועדונים
---------------

### אייר יונייטד

מקינלי החל את קריירת הבוגרים שלו בשנת 1980 במועדון אייר יונייטד, ששיחק אז בליגת העל הסקוטית. מקינלי שיחק באייר יונייטד ארבע עונות, ושמר על ממוצע הבקעות גבוה של כשער בשלושה משחקים. בעונתו האחרונה בקבוצה, ניצלה אייר יונייטד מירידה על חודה של נקודה אחת. עם זאת, הייתה זו הייתה העונה הטובה ביותר של מקינלי בקבוצה, שגררה התעניינות מקבוצות אחרות. בקיץ 1984 עזב מקינלי את אייר יונייטד, עם 32 שערים ב-93 הופעות, וחתם בגלאזגו סלטיק.

### גלאזגו סלטיק

בקיץ 1984 חתם מקינלי בגלאזגו סלטיק, בה שיחק בעיקר כשחקן ספסל. מקינלי זכה עם סלטיק באליפות בשנת 1986 בזכות הפרש שערים עדיף על הארטס, ובגביע בשנת 1985. במהלך שלוש העונות שלו בסלטיק, כבש מקינלי 17 שערים ב-65 הופעות. בקיץ 1987 עזב מקינלי לאסטון וילה, ששיחקה אז בליגת המשנה האנגלית.

### אסטון וילה

בעונתו הראשונה של מקינלי באסטון וילה, הוא היה שותף לעליית ליגה אל הפרמייר ליג, ובעונתו השנייה בקבוצה כבש 14 שערים וסייע לה להינצל מנשירה לליגת המשנה. סך הכל מקינלי שיחק באסטון וילה שתי עונות, בהן צבר 59 הופעות והבקיע 18 שערים.

### באיירן מינכן

בקיץ 1989 חתם מקינלי בבאיירן מינכן מהבונדסליגה, תמורת סכום של 1.2 מיליון לירה שטרלינג, במטרה לחזק את ההתקפה ולהמשיך את רצף האליפויות של הקבוצה משנות ה-80. מקינלי זכה מאוהדי הקבוצה לכינוי ביג מק. בעונתו הראשונה של מקינלי בקבוצה הבקיע עשרה שערים וסייע לה לזכות באליפות הליגה. בעונה השנייה חל פיחות במעמדו של מקינלי, שזכה להתעניינות מצד קבוצות כמו צ'לסי, אך הוא בחר לנסות לשמור על מקומו בבאיירן מינכן. בעונה זו הוא שיחק שבעה משחקי ליגה בלבד, לא כבש שערים וסבל מפציעות, אך בזירה האירופית נחל הצלחה יחסית, כאשר באיירן מינכן הגיעה לשלב מתקדם בגביע אירופה לאלופות והודחה רק בחצי הגמר מול הכוכב האדום בלגרד. בהמשך סבל מפציעה חמורה בברך, אך נשאר במועדון עד לתום חוזהו בשנת 1993. בארבע שנותיו במועדון, צבר מקינלי 40 הופעות בלבד בבונדסליגה, בהן כבש 10 שערים, וזכה באליפות אחת.

### קילמרנוק

בקיץ 1993, עם תום חוזהו בבאיירן מינכן, חתם מקינלי בקילמרנוק מליגת העל הסקוטית, הקבוצה בה כיכב אביו, ג'קי מקינלי, שזכה עמם בגביע בשנת 1965. אלן מקינלי שיחק בקבוצה עונה אחת, וצבר שמונה הופעות, בהן לא כבש. בתום עונה זו, פרש מכדורגל.

קריירה בינלאומית
----------------

מקינלי שיחק 8 פעמים במדי נבחרת סקוטלנד, והבקיע שלושה שערים. מקינלי ייצג את סקוטלנד במונדיאל 1990, בו נטל חלק במשחק בודד, בו הפסידה סקוטלנד 0–1 לקוסטה ריקה. בשני המשחקים הבאים של הנבחרת בשלב הבתים, שבסיומו הודחה סקוטלנד, מקינלי לא שותף. אחרי מונדיאל 1990 פרש מקינלי מהנבחרת.

לאחר הפרישה
-----------

נכון לשנת 2019, עוסק מקינלי בפרשנות ספורט. מקינלי תרם את קולו כפרשן במשחק FIFA 19 וכן ב-FIFA 20.

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* פרופיל השחקן באתר התאחדות הכדורגל הסקוטית

| **נבחרת סקוטלנד – מונדיאל 1990** |
| --- |
| 1 לייטון • 
2 מקליש • 
3 אייטקן • 
4 גוף • 
5 מקסטיי • 
6 מלפאס • 
7 ג'ונסטון • 
8 בט • 
9 מקויסט • 
10 מקלאוד • 
11 גילספי • 
12 גוראם •
13 דיורי • 
14 מקינלי •
15 לווין •
16 מקול •
17 מקימי •
18 קולינס •
19 מקפירסון •
20 מקאליסטר •
21 פלק •
22 גאן •
מאמן: רוקסברג | סקוטלנדסקוטלנד |
*הדיוקן המשפחתי* של מערכת השמש שצולם על ידי וויאג'ר 1
**הדיוקן המשפחתי**, (באנגלית: **Family Portrait**) או לפעמים **דיוקן כוכבי הלכת**, הוא תמונת פסיפס הכוללת את רוב כוכבי הלכת במערכת השמש, שצולמה על ידי הגשושית וויאג'ר 1 ב-14 בפברואר 1990 ממרחק של כ-6 מיליארד קילומטרים מכדור הארץ. הפסיפס מורכב מאוסף של צילומים בודדים של שישה כוכבי לכת ורקע חלקי המתעד את מיקומם היחסי. הפסיפס מורכב מ-60 תמונות שונות. התמונות ששימשו לחיבור הפסיפס היו התצלומים האחרונים שצולמו על ידי גשושיות וויאג'ר (שהמשיכו להעביר טלמטריה אחרת לאחר מכן), והיו גם המקור לתמונה המפורסמת של נקודה כחולה חיוורת של כדור הארץ. האסטרונום קרל סייגן, שהיה חלק מצוות המדע והצילום של וויאג'ר, פעל במשך שנים רבות כדי לאפשר הקצאת זמן ומשאבים לצילום התמונות.

תיאור
-----

 תרשים של **הדיוקן המשפחתי** המראה את מסלולי כוכבי הלכת ואת מיקומה היחסי של הגשושית וויאג'ר 1 כאשר צילמה את התמונות.
 מיקום הגשושית וויאג'ר 1 מעל מישור המילקה ב-14 בפברואר 1990
בתמונה ניתן לראות שישה כוכבי לכת משמאל לימין: צדק, כדור הארץ, נוגה, שבתאי, אורנוס, נפטון. השמש, גם היא נקודת אור במרחק זה, כלולה בתמונה. שלושה כוכבי לכת לא נכללו: כוכב חמה היה קרוב מדי לשמש מכדי להיראות ולא ניתן היה לזהות את מאדים בגלל הזווית היחסית שלו, וכתוצאה מכך הוא היה נראה כמו סהר דק מנקודת המבט של החללית, ופלוטו (שבשנת 1990 עדיין נחשב לכוכב לכת) לא נכלל בגלל שגודלו הקטן ומרחקו מהשמש השאירה אותו עמום מכדי לראות בצורה ברורה בתמונה. ניתן היה לצלם את מאדים באמצעות מסנן אחר ולא צבעוני, אך עד שהיו מיישמים את התהליך בתוכנה ובפיקוד, רצף הפקודות כדי היה תוך כדי ביצוע.

לפסיפס יש מראה בלתי אחיד. התמונות הבודדות צולמו באמצעות מסננים שונים בחשיפות משתנות כדי להוציא כמה שיותר פרטים בכל אחת. לדוגמה, השמש צולמה עם המסנן הכהה ביותר והחשיפה הקצרה ביותר הקיימת, כדי למנוע פגיעה בתתי המערכות של מערכת ההדמיה. רוב התמונות צולמו בגווני אפור עם מצלמת הזווית הרחבה של הגשושית, בעוד שתצוגות תקריב של כל כוכב לכת צולמו בצבע באמצעות מצלמת הזווית הצרה.

רצף התמונות צולם במרחק של כ-40.11 יחידות אסטרונומיות (6 מיליארד ק"מ) מכדור הארץ ומזווית של כ-32 מעלות מעל מישור המילקה. מבין שתי חלליות וויאג'ר, וויאג'ר 1 נבחרה לצלם את הפסיפס מאחר שמסלולה של הגשושית לקח אותה מחוץ למישור המילקה ובניגוד לוויאג'ר 2, היא הייתה במיקום בו יכלה לצלם את צדק בצורה נקייה מהפרעות הנובעות מבוהק השמש. בשנת 2013 צולמה תמונה הפוכה של וויאג'ר 1, באמצעות טלסקופי רדיו. את וויאג'ר 1 לא ניתן לראות באור נראה, אבל אות הרדיו שלה בהיר מאוד בהשוואה לרוב העצמים הטבעיים שנחקרו על ידי טלסקופי רדיו.

ראו גם
------

* הדיוקן המשפחתי (מסנג'ר)

קישורים חיצוניים
----------------

ויקישיתוף מדיה וקבצים בנושא **הדיוקן המשפחתי** בוויקישיתוף

הערות שוליים
------------

1. ↑  Planetary.org. "The Solar System Family Portrait". *Planetary.org*. נבדק ב-8 בפברואר 2022. `{{cite web}}`:  (עזרה)
2. ↑  Meghan Bartels (12 בפברואר 2020). "NASA's iconic 'Pale Blue Dot' photo of Earth from space just got a 21st-century makeover". space.com. `{{cite web}}`:  (עזרה)
3. ↑  JPL. "PIA00451: Solar System Portrait - 60 Frame Mosaic". Photojournal NASA. נבדק ב-8 בפברואר 2022. `{{cite web}}`:  (עזרה)
4. ↑  Gannon, Megan (14 בספטמבר 2013). "Pale Blue Dot 2: Voyager 1 Signal from Interstellar Space Seen from Earth". Space.com. נבדק ב-9 בפברואר 2022. `{{cite web}}`:  (עזרה)
**אדריאן צ'ארלס "אייד" אדמונדסון** (**Adrian Charles "Ade" Edmondson**; נולד ב-24 בינואר 1957) הוא קומיקאי, שחקן ומוזיקאי אנגלי.

ביוגרפיה
--------

נולד בברדפורד, יורקשייר לאב שהועסק כמורה לגאוגרפיה בכוחות המזוינים. הוא נדד עם משפחתו בין בסיסי צבא במזרח התיכון, וחזר לבריטניה בגיל אחת-עשרה. אדמונדסון היה תלמיד פרוע ומעורב במעשי ונדליזם ושכרות; הוא טען שהוכה במקל שישים ושש פעמים וספג אינספור צליפות ערדל. בגיל העשרה החל להתעניין במשחק. הוא החל בלימודי דרמה באוניברסיטת מנצ'סטר, שם פגש את חברו ושותפו לעתיד ריק מייאל. הצמד, שהתאפיין בסלפסטיק וולגרי ואלים במיוחד, היה במהרה להצלחה גדולה. הם ובדרנים צעירים אחרים פתחו ביחד את מועדון 'הרצועה הקומית' בלונדון, אחד המוקדים של הסצנה האלטרנטיבית בקומדיה הבריטית בשנות ה-80. זו ניחנה בגישה בוטה וישירה יותר (וגם פחות סקסיסטית וגזענית) ביחס למקובל עד אז. ב-1982 קיבלו החברים פינה בערוץ 4 החדש. במקביל כיכבו בתוכנית 'הצעירים' בבי.בי.סי. משדרים אלה הביאו את הסגנון ששגשג ב'רצועה הקומית' אל הקהל הרחב. 

ב-11 במאי 1985 נשא אדמונדסון לאישה את ג'ניפר סונדרס, אחת משותפותיו. ב-1987 החלו הוא ומייאל לככב ב"Filthy Rich and Catflap", שנכתבה על ידי בן אלטון. ב-1989 ערך אדמונדסון הופעת אורח בפתן השחור בתפקיד הברון האדום. 

ב-1991 העלו הוא ומייאל את 'תחתית' (Bottom), שהפכה לסדרת קאלט. הם גילמו שני מובטלים מוזנחים. דמותו של אדמונדסון, אדי אליזבת היטלר, ספגה לעיתים קרובות מכות קשות מריצ'י ריצ'רד בגילומו של מייאל. 'תחתית' שודרה במשך ארבע עונות וזכתה להמשכים ולעיבודים. במקביל לעבודתו עם שותפו הופיע אדמונדסון בסדרות טלוויזיה, סרטים ומחזות שונים. בין היתר היה לו תפקיד קבוע ב'הולבי סיטי'. ב-2011 הנחה תוכנית תעודה משלו על חבלי בריטניה. ב-2013 זכה בגמר סלבריטי מאסטר שף. הוא דחה שמועות על כך שמייאל והוא יתאחדו מחדש, באמרו שהוא זקן מדי. לאחר מכן היה אחד מנושאי הארון כשחברו נפטר. ב-2008 ייסד להקה קטנה משלו; הוא הופיע כמוזיקאי באופן מזדמן מ-1984.

ב-2016 שיחק בתור הרוזן רוסטוב במיני-סדרה "מלחמה ושלום", שכתב התסריטאי אנדרו דייוויס, ומבוססת על הרומן "מלחמה ושלום" מאת הסופר הרוסי לב טולסטוי. 

ב-2018 שיחק במיני-סדרת הדרמה "נעלמת" של רשת Sky Atlantic בכיכובו של לני ג'יימס.

קישורים חיצוניים
----------------

ויקישיתוף מדיה וקבצים בנושא **אדריאן אדמונדסון** בוויקישיתוף
* אדריאן אדמונדסון, ברשת החברתית טוויטר
* אדריאן אדמונדסון, במסד הנתונים הקולנועיים IMDb (באנגלית)
* אדריאן אדמונדסון, באתר AllMovie (באנגלית)
* אדריאן אדמונדסון, באתר AllMusic (באנגלית)
* אדריאן אדמונדסון, באתר MusicBrainz (באנגלית)
* אדריאן אדמונדסון, באתר Discogs (באנגלית)
* אדריאן אדמונדסון, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007392974805171
* BIBSYS: 13072039
* BnF: cb140956729 (data)
* CiNii: DA09875876
* GND: 134782763
* ISNI: 0000 0000 8133 3560
* LCCN: n96043381
* MusicBrainz: 1ef029d9-640d-49c6-be2d-634f5933a891
* NLA: 35385526
* NTA: 140082085
* SNAC: w6349xd3
* SUDOC: 143711377
* VIAF: 54353460
* WorldCat: lccn-n96043381

 |
**ווילסון אלווין בנטלי** (באנגלית: **Wilson Alwyn Bentley** ;‏ 9 בפברואר 1865 – 23 בדצמבר 1931) היה צלם ומטאורולוג אמריקאי. הוא האדם הראשון שידוע כי חקר וצילם פתיתי שלג. הוא פיתח תהליך בו תפס את פתיתי השלג על קטיפה שחורה כך שהצליח לצלם אותם לפני שנמסו או עברו המראה.

הפרופסור קנט ליברכט כתב שתהליך הצילום שווילסון פיתח משמש עד היום וש"התמונות שצילם כל כך טובות שאף אחד לא טרח לצלם פתיתי שלג כמעט 100 שנים".

אוסף התמונות הגדול ביותר שצילם שמור במוזאון בעיר מגוריו יריחו שבורמונט.

תמונה של ווילסון, 1902

קורות חייו
----------

ווילסון נולד בחווה בעיר יריחו שבורמונט. בגיל 15 קיבלו מאמו מיקרוסקופ ישן, הוא ניסה לצייר פתיתי שלג שראה בעזרתו. פתיתי השלג נמסו במהירות והיה קשה לצייר אותם לכן חיבר מצלמה למיקרוסקופ. לאחר ניסיונות רבים הצליח לצלם בבירור פתית שלג ראשון ב-15 בינואר 1885. במשך חייו צילם יותר מ 5000 פתיתי שלג.

בעזרת פרופסור ג'ורג' פרקינס הוא פרסם מאמר שאין שני פתיתי שלג זהים, ולאחר מכן כתב על כך במגזינים שונים כגון נשיונל ג'יאוגרפיק, סיינטיפיק אמריקן, נייצ'ר ועוד.

ב-1931 פרסם ספר בשם Snow Crystals המכיל יותר מ-2500 תמונות של פתיתי שלג.

בנוסף ווילסון צילם סוגים שונים של קרח, עננים וערפל.

הוא נפטר מדלקת ריאות ב-1931. וספרו מודפס עד היום.

קישורים חיצוניים
----------------

ויקישיתוף מדיה וקבצים בנושא **ווילסון בנטלי** בוויקישיתוף

הערות שוליים
------------

1. ↑  Historic Bentley snowflake photos for sale in US

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007276397505171
* BIBSYS: 99038618
* BnF: cb125069723 (data)
* DSI: 6198
* GND: 12244471X
* ISNI: 0000 0001 1649 973X
* LCCN: n79026859
* NKC: jn20020912005
* NTA: 09501781X
* PIC: 4461
* RKD: 393018
* SNAC: w6rr26vp
* SUDOC: 116431962
* ULAN: 500088866
* VIAF: 57495331
* WorldCat: lccn-n79026859

 |
**דבורנית גדולה** (שם מדעי: *Ophrys fuciflora* subsp. *fuciflora* או *Ophrys holoserica*) היא גאופיט בעל פקעת ממשפחת הסחלביים, מהיפים והמרשימים בסוג דבורנית.

מאפיינים
--------

השפית פרושה ועלי העטיף ורודים. הפרחים גדולים למדי וגבעול התפרחת גבוה (עד לגובה של כ-80 ס"מ). פורחת בארץ ישראל בכל האזורים ההרריים בחבל הים תיכוני: חרמון, הגולן, הגליל, הכרמל השומרון והרי יהודה.

בישראל זהו הטקסון המאחר ביותר לפרוח בסוג דבורנית. ברוב האזורים מסוף אפריל לסוף מאי. באזורים נמוכים כגון הכרמל הפריחה עשויה להתחיל מוקדם יותר. דבורנית גדולה יוצרת בני כלאיים עם מינים אחרים מהסוג דבורנית. בארץ תועדו בני כלאיים עם דבורנית נאה ועם דבורנית הדבורה. אתרים מומלצים בארץ: שמורת המסרק ליד בית מאיר, שמורת הר מירון, פארק הכרמל.

קישורים חיצוניים
----------------

ויקישיתוף מדיה וקבצים בנושא **דבורנית גדולה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* TPL
* EOL
* ARKive
* NCBI
* GBIF
* IPNI
* צמחיית ישראל ברשת
* צמח השדה
* Tropicos
 |

* על הדבורנית הגדולה, המאפיינים והאגדה - מתוך אתר אוריינות, משרד החינוך
**הדיוויזיה התשיעית** (באנגלית: **9th Infantry Division**) הייתה דיוויזיה של צבא ארצות הברית שלחמה במלחמת העולם השנייה ומלחמת וייטנאם.

היסטוריה
--------

### מלחמת העולם הראשונה

הדיוויזיה התשיעית הוקמה ב-18 ביולי 1917 במחנה שרידן, אלבמה, שלושה חודשים לאחר כניסת ארצות הברית למלחמת העולם הראשונה. הדיוויזיה הורכבה מהבריגדה ה-17 שהורכבה מהרגימנטים ה-45 וה-67, ומהבריגדה ה-18 שהורכבה מהרגימנטים ה-46 וה-68. הדיוויזיה לא נשלחה לאירופה, ובפברואר 1919 פורקה הדיוויזיה.

### בין המלחמות

ב-15 בפברואר 1919 הושבתה הדיוויזיה בשל קיצוצים תקציביים, אולם חלק מיחידותיה נשארו פעילות, ושאר היחידות השתייכו לכוחות המילואים. מפקדת הדיוויזיה השתתפה בתרגילים שונים במשך השנים.

### מלחמת העולם השנייה

ב-1 באוגוסט 1940 הופעלה הדיוויזיה מחדש, והועמדה תחת פיקודו של פרנסיס הוניקאט. הדיוויזיה הורכבה מהרגימנטים ה-39, ה-47 וה-60. בנובמבר 1942 הדיוויזיה השתתפה במבצע לפיד וכוחותיה שחררו את אלג'יריה, ולאחר מכן היא לחמה במערכה בתוניסיה. באוגוסט 1943 הדיוויזיה השתתפה בפלישת בעלות הברית לסיציליה, ולאחר מכן נשלחה לאנגליה להתארגנות מחדש הדיוויזיה נחתה ב-10 ביוני 1944 בחוף יוטה והשתתפה הטיהור חצי האי קוטנטן, ולאחר מכן לחמה במבצע קוברה ובקרבות בכיס פאלז. לאחר מכן היא לחמה במהלך הקרב על יער הירטגן, שם ספגה אבדות כבדות, ובהמשך השתתפה בפלישת בעלות הברית המערביות לגרמניה עד סוף המלחמה. במהלך הלחימה איבדה הדיוויזיה 3,856 הרוגים ו-17,416 פצועים.

### לאחר המלחמה

הדיוויזיה ה-9 הופעלה מחדש ב-15 ביולי 1947 בפורט דיקס, ניו ג'רזי ולקחה על עצמה תפקיד מוכנות ואימונים בזמן שלום. בשנות החמישים התמקמה הדיוויזיה בגרמניה המערבית. מאוחר יותר היא עברה לפורט קרסון, קולורדו, שם הושבתה ב-31 בינואר 1962.

### מלחמת וייטנאם

הדיוויזיה ה-9 הופעלה מחדש ב-1 בפברואר 1966, והגיעה לדרום וייטנאם ב-16 בדצמבר 1966 מפורט ריילי, קנזס. עם פריסת הדיוויזיה היא הוקצתה לאזור הטקטי של הקורפוס השלישי של וייטנאם, שם היא החלה בפעילות במחוזות דין טוונג ולונג אן (6 בינואר-31 במאי 1967) במבצע פאלם ביץ'. אזור הפעילות שלה היה בנהרות ובתעלות של דלתת המקונג משנת 1967 עד 1972.

### לאחר מכן

לאחר מלחמת וייטנאם, דיוויזיית הרגלים ה-9 הוצבה בפורט לואיס, וושינגטון עד לפירוקה ב-1992. בשנות ה-80 הוגדרה הדיוויזיה כדיוויזיה קלה והיא נועדה להילחם בדיוויזיות החי"ר הממונעות של ברית ורשה. לאחר פירוק ברית המועצות פורקה הדיוויזיה, אם כי חלק מיחידותיה לחמו בעיראק במהלך מלחמת המפרץ.

קישורים חיצוניים
----------------

ויקישיתוף מדיה וקבצים בנושא **הדיוויזיה התשיעית** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007381924405171
* LCCN: n92083956
* VIAF: 142041158
* WorldCat: lccn-n92083956

 |
דג דגלון אמריקאי.
**נאוויתיים** (שם מדעי: **Cyprinodontidae**) היא משפחה של דגים מסדרת הגמבוזאים החיים במים מתוקים וגם במים מליחים ומים מלוחים באמריקה והסוג נאווית (*Aphanius*) חי גם בעולם הישן. רבים מהם יכולים לשרוד באזורים קיצוניים של חום, יובש ומליחות רבה.

דגים אלה קטנים יחסית - 3–23 סנטימטרים והם בעלי קשקשים צבעוניים בולטים, סנפירים בצורת מפרש וראשים קטנים עם לסתות מעט ארוכות. הם מסתגלים הן למי נהרות והן למי הים. רבים מהם משריצים ולדות חיים.
משפחת הנאוויתיים נחלקת לשני סוגים: דגים קבועים ודגים עונתיים, דגים קבועים, בדומה לכלל הדגים בעלי תוחלת חיים של מספר שנים ומתגוררים במקווי מים קבועים, השרצים שלהם נולדים ומתחילים לשחות ישר, הדגים העונתיים לעומתם בעלי תוחלת קצרה של מספר חודשים, הם מתגוררים במקווי מים זמניים כגון שלוליות חורף,
תהליך הרבייה שלהם הוא ייחודי במינו: הביצים שהנקבה מטילה נשארים במקווה המים לאחר שהוא מתייבש ומחכים עד שיתמלא מחדש בעונת הגשמים הבאה, ביצים אלו יכולים לשרוד אף 8 חודשים ללא מים.

רבים מדגי משפחה זו נמכרים כדגי נוי בשל צבעם המגוון וחוזקם, עקב מחייה בתנאים קשים.

סוגים
-----

* נאווית (*Aphanius)* - בה המינים נאווית המלחות, נאווית הפסים ונאווית כחולה.
* סוג ומין יחיד *Cualac tessellatus*
* Cubanichthys
* צִיפְּרִינוֹדוֹן (*Cyprinodon*)
* *Floridichthys*
* סוג ומין יחיד *Garmanella pulchra*
* סוג ומין יחיד *Jordanella floridae*
* סוג ומין יחיד *Megupsilon aporus* - נכחד
* *Orestias*
* סוג ומין יחיד *Yssolebias martae*

קישורים חיצוניים
----------------

ויקישיתוף מדיה וקבצים בנושא **נאוויתיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |
עיפרון דומה לזה המתואר במאמר.
**אני, עיפרון: עץ המשפחה שלי לפי לאונרד א. ריד** (באנגלית: **I, Pencil: My Family Tree as Told to Leonard E. Read**), הידועה בכינויה **אני, עיפרון**, היא מסה מאת הכלכלן לאונרד א. ריד שפורסמה לראשונה בגיליון דצמבר 1958 של "*The Freeman*", מגזין אמריקאי בעל השקפה ליברטריאנית. היא הודפסה מחדש ב-*The Freeman* במאי 1996, וכעלון עצמאי שכותרתו "אני, עיפרון" במאי 1998. במהדורה המחודשת, מילטון פרידמן כתב את ההקדמה ודונלד ג'יי בודרו כתב את המאמר המסכם. פרידמן, זוכה פרס נובל לכלכלה לשנת 1976, השתמש במאמר בתוכנית הטלוויזיה שלו ב-PBS משנת 1980, "*Free to Choose*"*,* ובספר הנלווה באותו השם.

"אני, עיפרון" הוא כתב הגנה נחרץ על שוק חופשי קפיטליסטי, שדוחה מכל וכל את האידאולוגיות התומכות בכלכלה מתוכננת, ריכוזית ולא יעילה. במסה, העיפרון מראה כיצד אינטראקציות וולונטריות של אנשים בשוק החופשי גורמות להיווצרותו, אירוע שלא היה קורה ביעילות תחת משטר כלכלי ריכוזי, משום שלמתכננים אין יכולת לחקות את מיליוני הפעולות שאנשים עושים בשוק חופשי, ואין להם את תמריץ הרווח המעודד קדמה, יצירתיות, למידה והמצאה.

"אני, עיפרון" נכתב בגוף ראשון מנקודת מבט של עיפרון. העיפרון מפרט על המורכבות של יצירתו שלו, ומפרט את מרכיביו ואת האנשים הרבים המעורבים, עד לאדם המטאטא במפעל ולשומר במגדלור המנחה את המשלוח לתוך הנמל: עץ ארז ממדינת וושינגטון, שנכרת על ידי עובד עם מסור מתכת, שיוצר במפעל בגרמניה מעפרת ברזל ברזילאית. גרפיט, ממכרות באמריקה הדרומית, טבעת חיזוק משילוב של מתכות שיובאו מכמה מדינות בעולם, שמן צמחי להכנת המחק שיובא למלזיה בידי איש עסקים בריטי. שעווה אירופאית, דבק אמריקאי, צבע צהוב ושחור לעיפרון שיוצרו באפריקה וכולי. המסה מראה כיצד אנשים שונים, בעלי גזע, דת והיסטוריה שונה, משתפים פעולה מטעמים אנוכיים, הרצון להרוויח, ויוצרים מוצר המעלה את רמת החיים של כלל האנשים בעולם, ללא הבדלי גזע, דת, מין והיסטוריה.

> 
> "...יש עובדה מדהימה עוד יותר: היעדרו של "מהנדס" גאון, מתכנן ריכוזי, שמכתיב מלמעלה או מכוון בהפעלת כוח את אינספור הפעולות שמביאות אותי לעולם. לא ניתן למצוא זכר לאדם כזה. במקום זאת, אנו מוצאים את עבודתה של היד הנעלמה.
> 
> 
> ...מאחר שרק אלוהים יכול לברוא עץ, אני מתעקש שרק אלוהים יכול ליצור אותי. כפי שאדם אינו יכול לחבר מולקולות יחד כדי ליצור עץ, כך הוא אינו יכול לפקד ולנצח על מיליוני הפעולות והידע הרב שצריך כדי להביא אותי לעולם.
> 
> 
> ...השיעור שעליי ללמד הוא זה: השאר את כל האנרגיות היזמיות היצירתיות ללא עכבות. אל תדכא אותן. פשוט אפשר לחברה לפעול בהרמוניה על פי השיעור הזה. תן למנגנון המשפטי של החברה להסיר את כל המכשולים כמיטב יכולתו. אפשרו לידע היצירתי הזה לזרום בחופשיות. האמינו שגברים ונשים חופשיים יגיבו ליד הנעלמה. אמונה זו תתגשם.
> 
> 
> 
> — "אני, עיפרון" גרסת 2008
>

ראו גם
------

* מילטון פרידמן
* היד הנעלמה
* קפיטליזם
* ליברטריאניזם
* כלכלה מתוכננת

קישורים חיצוניים
----------------

* "אני, עיפרון", מהדורה ראשונה באנגלית (1964), מסופק על ידי מכון מיזס
* "אני, עיפרון", מוסבר על ידי הכלכלן מילטון פרידמן. קטע מתוכנית הטלוויזיה "החופש לבחור" של פרידמן, שהועלה ליוטיוב.
**Nomen nescio**, או **N.N.** בקיצור, הוא מונח המשמש לציון אדם אנונימי או עלום שם. המונח לקוח מלטינית – nomen ("שם") ו-nescio ("אני לא יודע"), וביחד, מילולית, "אני לא יודע את השם". השם הגנרי נומריוס נגידיוס ששימש בתקופה הרומית נבחר בחלקו מכיוון שהוא שיתף ראשי תיבות עם הביטוי הזה.

שימוש
-----

שימוש אחד בשם זה הוא הגנה מפני פעולת תגמול בעת דיווח על פשע או הונאה של חברה. בהולנד, חשוד במשטרה שמסרב למסור את שמו מקבל "מספר N.N.". בגרמניה ובבלגיה ניתן לראות את הקיצור לעיתים קרובות גם ברשימות קורסים באוניברסיטאות, מה שמצביע על כך שקורס יתקיים אך זהות המרצה עדיין לא ידועה; פירוש הקיצור במקרה זה הוא nomen nominandum ("על השם יודיעו בהמשך"). לפיכך, המשמעות שונה מההגדרה לעיל והיא זהה ל-TBD (to be decided).

N. N. משמש בדרך כלל בניקוד משחקי השחמט, לא רק כששם של משתתף אחד אינו ידוע באמת אלא כששחקן ללא שם עומד מול מאסטר, כמו במשחק סימולטני, לדוגמה. סיבה נוספת היא להגן על שחקן ידוע מפני העלבון של התבוסה הכואבת.

גנאלוגים משתמשים לרוב בקיצור כדי לסמן שם לא ידוע או לא ידוע חלקית (כמו N.N. Jones).

ראו גם
------

* פלוני
* To be announced

הערות שוליים
------------

1. ↑  Thode, Ernest (1992), *German-English Genealogical Dictionary*, Genealogical Publishing Com, p. 179, ISBN 978-0-8063-1342-9
2. ↑  Hooper, David; Whyld, Kenneth (1992), *The Oxford Companion to Chess* (2nd ed.), Oxford University Press, p. 274, ISBN 0-19-280049-3
לוגו הקבוצה
**DEViANCE** היא קבוצת תוכנה פיראטית מחתרתית שנוסדה ב-1999. הקבוצה, שעודה פעילה (נכון לינואר 2012), נמנית עם מספר קבוצות העוסקות בפריצת הגנה של תוכנות ומשחקי מחשב ובהפצתן באמצעות האינטרנט. בדומה לקבוצות פיראטיות אחרות, ל-DEViANCE אין אתר אינטרנט רשמי.

DEViANCE היא אחת מקבוצות הפריצה הפופולריות ביותר בקרב קהילת שחקני המחשב. לעיתים, הקבוצה הצליחה לשחרר גרסאות פרוצות של משחקים שעות ואף ימים לפני מועד תחילת שיווקן הרשמי. דוגמה לכך הייתה יציאתו של המשחק Unreal Tournament 2004 כיממה לפני השקתו הרשמית על ידי חברת אטארי ב-16 במרץ 2004.

בנוסף לפריצת תוכנות ומשחקי מחשב, הקבוצה גם מייצרת ומפיצה מחוללי רישיונות (בסלנג לועזי: "Keygen" (הלחם מקוצר של המילים באנגלית key ו-generator)). 

למרות שמעט מחבריה עדיין מפיצים לעיתים רחוקות פרצות תוכנה באופן פעיל, קבוצת DEViANCE נסגרה באופן רשמי. כך הכריז מנהלה ב-25 בדצמבר 2006, ונשא את נאומו בנושא באתר. עם זאת, הקבוצה עדיין נחשבת לפעילה, כיוון שחבריה לשעבר ממשיכים להפיץ פרצות בתוכנה בשמה.

DEViANCE מפיצה במקביל לתוכנה הפרוצה גם קובץ מידע (עם סיומת קובץ nfo (אך בפורמט קובץ טקסט (סיומת txt) בסיסי)), הכולל מידע אודותיה. בסופו של קובץ זה מופיעה תמיד ההצהרה הבאה (מתורגמת מאנגלית):

> 
> זכרו: אנו עושים זאת רק בשביל הכיף. אנו מתנגדים להפקת רווח מהפיראטיות או למסחורה. אנו לא מפיצים אף תוכנה פרוצה; אחרים עושים זאת. למעשה, אנחנו קונים את משחקי המחשב שלנו בכסף שהשגנו בעמל רב, בעבודות בחיים האמיתיים, שאינן קשורות לפעילות לא חוקית זו. אנחנו אוהבים את המקור. דבר אינו טוב יותר מאיכות המקור. תמכו בחברות התוכנה. אם אתם משחקים במשחק הזה, קנו אותו! אנחנו קנינו.
> 
> 
> 
>
**אנטקפון** (**Entacapone**) הוא מעכב Catechol-O-methyltransferase‏ (COMT). התרופה משמשת לטיפול בפרקינסון. התרופה ניתנת בשילוב עם נטילת תרופות לבדופה (L-Dopa). 

אנטקפון מעכבת את פירוק הלבודופה ל-3-methoxy-4-hydroxy-L-phenylalanine על ידי עיכוב האנזים COMT, וכך יותר לבודופה מגיעה על המוח והופכת שם לדופאמין. באמצעות פעילות זו הפעילות של התרופות ממושכת יותר, וכך משתפרים תסמיני הפרקינסון אצל חולים שהחלו לפתח עמידות לתרופות הללו.

תופעות לוואי
------------

תופעת הלוואי השכיחה ביותר היא דיסקינזיה (תנועות לא רצוניות). זוהי בעצם תופעת לוואי של לבודופה, שפעילותה מוגברת בעקבות פעילות התרופה. תופעת לוואי זו מתרחשת בעיקר עם תחילת נטילת התרופה. תופעות לוואי נפוצות אחרות הן בעיות במערכת העיכול, כמו בחילות, כאבי בטן ושלשול. התרופה יכולה לגרום לצבעו של השתן להפוך לחום-אדמדם. זוהי תופעת לוואי לא מזיקה ושלא מהווה סיבה לדאגה. במחקרים שונים דיווחו חלק מהאנשים על יובש בפה.

קישורים חיצוניים
----------------

ויקישיתוף מדיה וקבצים בנושא **אנטקפון** בוויקישיתוף

  

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**הדיוויזיה השנייה של הצבא הבריטי** הייתה דיוויזיה בריטית, אשר לחמה במלחמות השונות של בריטניה מתחילת המאה ה-19.

היסטוריה
--------

### המלחמות הנפוליאוניות

הדיוויזיה הוקמה על ידי ארתור ולסלי, הדוכס הראשון מוולינגטון במהלך מלחמת חצי האי, ובראשה עמד רולנד היל, והיא כללה כוחות אנגלים ופורטוגזים. הדיוויזיה לחמה בקרבות השונים בחצי האי האיברי, ובשנת 1815 לחמה בקרב קאטר ברה ובקרב ווטרלו, תוך שהיא כוללת גם את הלגיון הגרמני של המלך.

### מלחמת קרים

הדיוויזיה לחמה במלחמת קרים לצד הצבא הצרפתי וצבא האימפריה העות'מאנית כנגד צבא האימפריה הרוסית, והיא נטלה חלק בקרב אינקרמן, הקרב על האלמה והמצור על סבסטופול.

### מלחמת הבורים

הדיוויזיה לחמה במלחמת הבורים השנייה תחת פיקודו של פרנסיס קלרי, והייתה חלק מהקורפוס ה-1.

### מלחמת העולם הראשונה

סמל הדיוויזיה במלחמת העולם הראשונה
עם פרוץ מלחמת העולם הראשונה התגייסה הדיוויזיה כחלק מחיל המשלוח הבריטי, והיא יועדה לשרת ביבשת אירופה. הדיוויזיה לחמה במהלך הקרב הראשון על המארן והקרב הראשון על האן. בהמשך השנה לחמה הדיוויזיה בקרב ארמנטייר ובקרב איפר הראשון. לאחר מכן לחמה הדיוויזיה בקרבות השונים של החזית המערבית, ובכלל זה קרב איפר השני, קרב לוס, הקרב על הסום וקרב פשנדל, ובשנת 1918 היא לחמה במתקפת האביב הגרמנית ובמתקפת מאה הימים.

### מלחמת העולם השנייה

עם פרוץ מלחמת העולם השנייה נשלחה הדיוויזיה ה-2 לצרפת תחת פיקודו של צ'ארלס לויד, כחלק מחיל המשלוח הבריטי. הדיוויזיה לחמה במהלך המערכה על צרפת ועל ארצות השפלה, אולם נאלצה להתפנות יחד עם שאר הצבא במהלך מבצע דינמו. לאחר מכן נותרה הדיוויזיה בבריטניה על מנת להגן מפני פלישה גרמנית לבריטניה. בשנת 1942 נשלחה הדיוויזיה להודו, בעקבות הכרזת המלחמה של האימפריה היפנית על בעלות הברית. הדיוויזיה לחמה במערכת ארקאן 1942–1943, ולאחר מכן לחמה בקרב קוהימה ובמהלך המצור על אימפהל. בהמשך לחמה הדיוויזיה כחלק מהארמייה ה-14 במהלך המערכה על בורמה, ולאחר מכן נותרה תחת פיקוד הדרום ההודי עד סוף המלחמה.

### לאחר המלחמה

לאחר המלחמה אוחדה הדיוויזיה עם הדיוויזיה ה-36, והוצבה בגרמניה בפברואר 1947. בשנת 1958 היא אוחדה עם דיוויזיית השריון ה-6, ובספטמבר 1959 היא נשלחה לתוניס. בשנות ה-70 המוקדמות, היא הורכבה מחטיבת השריון ה-4 ומהחטיבה הממוכנת ה-12, אך ב-1976 שונה שמה לדיוויזיית השריון ה-2. בארגון מחדש גדול של הכוחות הבריטיים בשנת 1982 ובשנת 1983, הוסבה דיוויזיית השריון ה-2 לדיוויזיית הרגלים ה-2. המטה החדש שלה היה ביורק, והיא כללה שלוש חטיבות חי"ר: יבילת האוויר ה-24, ה-15 וה-49 חטיבה מהצבא הטריטוריאלי. לאחר תום המלחמה הקרה התפרקה הדיוויזיה בשנת 1992.

ב-1 באפריל 1995 הוקמה שוב הדיוויזיה כדיוויזיה מחוזית - אזור צבאי - אשר כללה כוחות מסקוטלנד. מטה הקבע שלה היה בקרייגהול. בשנת 2012 כחלק מרה-ארגון של הצבא פורקה הדיוויזיה.

קישורים חיצוניים
----------------

ויקישיתוף מדיה וקבצים בנושא **הדיוויזיה השנייה** בוויקישיתוף
* הדיוויזיה ה-2 באתר הצבא הבריטי במלחמת העולם הראשונה
**סיימון סדברי**, **סימון מסדברי** או **סימון תאובולד** (באנגלית: **Simon Theobald** או **Simon of Sudbury**; נפטר ב-14 ביוני 1381) היה ארכיבישוף קנטרברי בין השנים 1375–1381 וכן הבישוף של לונדון.

קורות חיים
----------

סיימון נולד בעיר סדברי שבסאפוק, ולמד באוניברסיטת פריז. עם תום לימודיו היה לאחד מהכמרים של האפיפיור אינקנטיוס השישי, אשר שלח אותו בשנת 1356 לאנגליה על מנת שיכהן בחצר המלך אדוארד השלישי.

באוקטובר 1361 האפיפיור מינה את סיימון לתפקיד הבישוף של לונדון והוא נמשח לתפקיד ב-20 במרץ 1362.

ב-4 במאי 1375 ירש את ויליאם ויטלסי בתפקיד הארכיבישוף מקנטרברי.

ביולי 1377 הכתיר את ריצ'רד השני, ובשנת 1378, בלחץ בית המלוכה שפט את ג'ון וייקליף בארמון למבת'.

בינואר 1380 התמנה לתפקיד לורד צ'נסלור ומסיבה זו ראו בו איכרי אנגליה כאחראי למיסים הרבים שהוטלו עליהם, ואשר הובילו למרד האיכרים.

במהלך המרד, שחרר ההמון את ג'ון בול מכלאו במיידסטון, וצבא האיכרים המורדים יצא מקנט לעבר לונדון ובדרכו הרס את רכוש הארכיבישוף בקנטרברי ובלמבת'. ההמון המוסת הגיע למצודת לונדון בה הסתתר סיימון.

סיימון היה כה שנוא על ידי העם, ששומרי המצודה נתנו לאיכרים המורדים להיכנס למצודה ולתפוס אותו בלא קרב.

סיימון נגרר לגבעת מצודת לונדון וב-14 ביוני 1381 נכרת ראשו. גופתו נקברה בקתדרלת קנטרברי אולם ראשו נותר תלוי זמן מה על גשר לונדון ולאחר מכן נקבר בכנסיית גרגורי הקדוש בסדברי שבסאפוק (אשר נבנתה מחדש על ידי סיימון בתקופת כהונתו כארכיבישוף).

קישורים חיצוניים
----------------

ויקישיתוף מדיה וקבצים בנושא **סיימון סדברי** בוויקישיתוף
* סיימון סדברי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb18032031n (data)
* GND: 1031927042
* ISNI: 0000 0003 7015 9570
* LCCN: nb2002080878
* VIAF: 249560230
* WorldCat: lccn-nb2002080878

 |
שרטוט של הצוללת
דגם של הצוללת במוזיאון בשרבור
**נאוטילוס** (**Nautilus**) הייתה הצוללת הצבאית המעשית הראשונה. היא נבנתה על ידי רוברט פולטון, הושקה ב-1800 ונקראה על שם הרכיכה נאוטילוס. לאחר מכן נקראו צוללות נוספות בשם "נאוטילוס" על שמה, כולל הצוללת הבדיונית מספרו של ז'ול ורן, 20,000 מיל מתחת למים והצוללת הגרעינית הראשונה נאוטילוס.

תכנון ובנייה
------------

הצוללת תוכננה בין השנים 1793–1797 על ידי הממציא האמריקאי רוברט פולטון עבור הרפובליקה הצרפתית הראשונה. הוא הציע את התכנון פעמיים לדירקטוריון (הנהלת הרפובליקה), שסירב לממן את הצוללת כל עוד לא טיבעה ספינה בריטית. לבסוף הסכים משרד הימיה לממן את בניית הצוללת, בהסכמתו של נפוליאון בונפרטה, בין השאר בשל השתדלותו של לפלס. הצוללת נבנתה בין השנים 1797 - 1799 במספנה ברואן. הצוללות הושקה לנהר הסיין ליד רואן ב-29 ביולי 1800. לאחר מכן הוסעה הצוללת לנמל לה הבר, שם התחרתה עם סירת משוטים שנעה מעל פני המים. הצוללת סיימה את מעבר 110 המטרים של מסלול ההתחרות שתי דקות לפני הסירה.

מבנה הצוללת ותפקודה
-------------------

צורת הצוללת היה כשל טיפה מאורכת עם מבנה כיפתי, ששימש כמגדל פיקוד, ניווט, תצפית ואף לכניסה ויציאה. אורך הצוללת היה 6.47 מטרים ורוחבה בנקודה הרחבה 1.93 מטרים. גופה היה עשוי צלעות עץ שצופו בלוחות נחושת. היא הונעה ידנית מתוך גוף הצוללת באמצעות מדחף עץ. שני לוחות עץ שימשו כהגה כיוון והגה עומק. בעת ציפה נפתח מעל הצוללת מפרש מתקפל. עבור כניסת חמצן שימש שנורקל עשוי עור, שהיה נסגר בעת צלילה.

הצוללת תוכננה במטרה לשנע ולהטיל מוקשים ימיים שכונו "פגרים" או "טורפדו". מנגנון מיוחד כעין רובה בראש הכיפה יועד לירות כעין צִלְצָל על מנת שיינעץ בתחתית העץ של ספינת אויב ויצמיד לה "קוף מחט" בו מושחל כבל ארוך עם מוקש, מתיחת הכבל תוך כדי התרחקות הצוללת הייתה מצמידה את המוקש לתחתית כלי השיט ולבסוף גורמת לפיצוצו במגע עם כלי השיט. פולטון הדגים את המנגנון הן לממשלת צרפת והן לממשלת בריטניה, אך הרעיון לא זכה להתקבל. במסגרת הניסויים צללה הצוללת לעומק של כ-8 מטרים והצליחה לפוצץ מפרשית.

פולטון סיכם את הנושא בספר ב-1810 שנקרא "Torpedo war and submarine explosions"‏.

קישורים חיצוניים
----------------

ויקישיתוף מדיה וקבצים בנושא **נאוטילוס** בוויקישיתוף
* רוברט פולטון והצוללת, ספר מ-1922 בארכיון האינטרנט

הערות שוליים
------------

1. ↑  גידי רענן, נאוטילוס - מרכיכה לצוללת גרעינית
2. ↑  הספר בארכיון האינטרנט
מבנה הבקטריופאג
**אנטרובקטריופאג T4** הוא סוג של בקטריופאג המדביק חיידקי אי קולי (*E. coli*‎). אורך המידע הגנטי של אנטרובקטריופאג T4 הוא 169-170 אלף צמדי בסיסים ומאוחסן בראש איקוסהדרלי. T4 הוא פאג' גדול יחסית – אורכו 200 ננומטרים לערך ורוחבו 90 ננומטרים (אורכם של רוב הפאג'ים, לצורך השוואה, נע בין 25 ו־200 ננומטרים). סיבי הזנב שלו מאפשרים הצמדות לתא הנשא וזנבו חלול כדי לאפשר החדרת החומר הגנטי אל הנשא בזמן הספיחה. T4 אינו מסוגל להיכנס למסלול ליזוגני ולכן הוא עובר רק מסלול ליטי.

תהליך ההדבקה
------------

תחילת ההדבקה של תא חיידקי מסוג *E. coli* על ידי פאג' T4 היא בזיהוי קולטנים על פני-שטח התא באמצעות סיבי הזנב הארוכים של הפאג' (LTF – Long Tail Fibers), סיבים אלו נצמדים לרצפטורי LPS. מסר הכרה מועבר דרך ה־LTF אל לוחית הבסיס מה שמביא לחשיפת סיבי הזנב הקצרים (STF – Short Tail Fibers) הנקשרים בצורה בלתי הפיכה אל פני השטח של תא ה־*E. coli*. לוחית הבסיס משנה את צורתה ובכך גורמת לנדן הזנב להתכווץ ומביאה לקריעת הממברנה החיצונית על ידי חלבוני GP5 הנמצאים בקצה הזנב. דומיין הליזוזים של ה־GP5 משופעל ומעכל את דופן הפפטידוגליקן הפריפלסמטית. הממברנה הפנימית מעוכלת אף היא ו־DNA מראש הפאג' יכול לנדוד דרך צינור הזנב ולהיכנס את הציטוזול של תא ה־*E. coil*.

### מעגל החיים

מעגל החיים הליטי (מספיחה ועד הרס התא) לוקח כ־30 דקות (ב־37°C) ומורכב מן השלבים הבאים:

* ספיחה וחדירה (חל מיידית).
* עצירת ביטוי גנים של המארח (חל מיידית).
* סינתזת אנזימים (לאחר 5 דקות).
* שכפול DNA (לאחר 10 דקות).
* יצירת ויריונים חדשים (לאחר 12 דקות).

לאחר השלמת מעגל החיים, התא הנשא נפרץ ופולט לסביבה את הנגיפים שהורכבו זה עתה. כתוצאה מכך נהרס ללא תקנה התא הנשא. גודל הפיצה של T4 הוא כ־300 ויריונים לערך לכל תא נשא. בקטריופאגים אלו מדביקים את התא הנשא במידע הגנטי שלהם ומייצרים עותקים נוספים, עקב כך מושמד התא הנשא וכך מופץ הבקטריופאג.

תכונות מיוחדות
--------------

ל־T4 מספר תכונות ייחודיות:

* אינטרונים בדומה לתאים אוקריוטים.
* מנגנון העתקת DNA מהיר עם תדירות טעויות של טעות לכל 300 עותקים.
* מנגנוני תיקון DNA מיוחדים.
* מסוגל להדביק את הזן E. coli *O157:H7* (זן אגרסיבי במיוחד הגורם להרעלת מזון המלווה בשלשול דמי ולעיתים כשל של הכליות).
* גנום המכיל קצוות המורכבות ממקטעים החוזרים על עצמם (terminally redundant) – מאפשר מעבר מ־DNA ליניארי ל־DNA מעגלי.
* גנום משוכפל כיחידה ולאחר מכן מספר יחידות מחוברות בצורה עוקבת ליצירת קונסטמר (Concatemer). לאחר האריזה הגנום נחתך באזורים לא ספציפיים אך באורכים שווים ומחובר מחדש ליצירת פרמוטציות (תמורות) מעגליות של הגנום.

מספר זוכי פרס נובל עבדו עם פאג'י T4 או פאג'ים דמויי T4, כולל: מקס דלברוק, סלבדור לוריא, אלפרד הרשי, ג'יימס ד. ווטסון ופרנסיס קריק. מדענים חשובים נוספים שעבדו עם T4 הם: מייקל רוזמן, סימור בנזר, ברוס אלברטס, גיסלה מוסיג, ריצ'רד לנסקי וג'יימס בול.

ראו גם
------

* בקטריופאג

קישורים חיצוניים
----------------

ויקישיתוף מדיה וקבצים בנושא **אנטרובקטריופאג T4** בוויקישיתוף
פירוש נוסף ערך זה עוסק במוזיקאי סקוטי חבר להקת ביפי קליירו. אם התכוונתם למחזאי יהודי אמריקאי, ראו ניל סיימון.
**סיימון ניל** (באנגלית: **Simon Neil**; נולד ב-31 באוגוסט 1979) הוא זמר, גיטריסט וכותב שירים סקוטי.
ידוע בעיקר כסולן וכותב השירים הראשי של הלהקה "ביפי קליירו" וגיטריסט להקת "Marmaduke Duke".

קריירה
------

### ביפי קליירו

ניל הקים את להקת ביפי קליירו בשנת 1995, בגיל 15, עם חברו בן ג'ונסטון, ובהמשך הצטרף אחיו של ג'ונסטון, ג'יימס ג'ונסטון. תחילה נקראה הלהקה "Screwfish". ב-1996 עברו חברי הלהקה לגלאזגו, שם למד ניל אלקטרוניקה במוזיקה באוניברסיטת גלאזגו. בשנת 2000 הופיעה הלהקה בפסטיבל "T in the Park" ללהקות צעירות, ונציגים מחברת התקליטים "Beggars Banquet" התרשמו ממנה והחתימו את חבריה על חוזה הקלטות ראשון.

ביפי קליירו הוציאה מאז שישה אלבומים. חבריה חתמו בהמשך על חוזה הקלטות עם חברת התקליטים הגדולה "Roadrunner Records", והלהקה הופיעה ברחבי העולם. אלבומם החמישי, "Only Revolutions", שיצא ב-2009, הגיע למקום השלישי במצעד האלבומים הבריטי והיה מועמד לפרס מרקיורי.
ניל ציין שהליריקה של הלהקה לעיתים מגיעה ממשפטים אשר הוא משרבט בספרון שיושב ליד מיטתו.

### Marmaduke Duke

ניל מנגן כיום גם בלהקת "Marmaduke Duke" מעיר הולדתו, תחת הכינוי "האטמוספירה" ("The Atmosphere"). אלבומם הראשון, "The Magnificent Duke", יצא ב-2005. אלבומם השני, "Duke Pandemonium", יצא ב-2009 וזכה להצלחה והגיע למקום ה-14 במצעד האלבומים הבריטי.

חיים אישיים
-----------

ניל מתגורר בעיירה אייר (Ayr) שבדרום סקוטלנד, עם אשתו פרנססקה פיירוני (Francesca Pieroni), מורה לאנגלית. הזוג נישא ב-5 בינואר 2008. קעקוע על חזהו של ניל אשר אומר "God Only Knows What I’d Be Without You" מתייחס למילים משיר של הביץ' בויז המוקדשות לאשתו. זה היה השיר הראשון שהם רקדו לצליליו.

קישורים חיצוניים
----------------

ויקישיתוף מדיה וקבצים בנושא **סיימון ניל** בוויקישיתוף
* 

* אתר האינטרנט הרשמי של סיימון ניל

* סיימון ניל, באתר AllMusic (באנגלית)

* סיימון ניל, באתר MusicBrainz (באנגלית)

* סיימון ניל, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1109894295
* ICCU: DDSV182068
* MusicBrainz: d534289a-b068-485c-adfc-86f9763a5b6a
* VIAF: 59147094981125080297
* WorldCat: viaf-59147094981125080297

 |
**Dummy** הוא אלבום הבכורה של להקת הטריפ הופ הבריטית פורטיסהד. האלבום יצא בשנת 1994 ושנה לאחר מכן, ב-1995, זכה בפרס מרקיורי היוקרתי. בנוסף, בשנת 1997 הגיע Dummy למעמד של אלבום זהב בבריטניה.

הפקה
----

ההצלחה הרבה שנחל ה-EP,‏ "Numb" שקדם לאלבום, סייעה לבסס את בריסטול, שם פעלו פורסיטהד, כבירת הטריפ הופ העולמית בעוד הז'אנר עצמו רק החל להתפתח בשנים אלה ועדיין נקרא "הסאונד של בריסטול". במובן זה, נחשב Dummy לאחד האלבומים החשובים יותר בהתפתחות הטריפ הופ. האלבום מאופיין בקולה המלנכולי של סולנית הלהקה בת' גיבונס ובצלילים אפלים ודרמטיים. כמו כן ניכרים בו מקצבי טריפ הופ קלאסיים ועבודת סקראצ'ינג.

עטיפת האלבום מציגה תמונה של גיבונס, מתוך סרט קצר שיצרה הלהקה בשם "To Kill a Dead Man" ולו גם חיברה הלהקה פסקול מקורי. מלבד Numb הוליד האלבום שני סינגלים נוספים: "Glory Box" (שהיה לימים משיריה המוכרים ביותר של הלהקה) אשר הגיע למקום ה-13 בבריטניה בהוצאתו המחודשת ו-"Sour Times" שהגיע אף הוא למעמד זהה, גם בהוצאה מחודשת.

ב-3 בדצמבר 2008 הוציאה חברת Universal Music Japan מחדש ובמהדורה מוגבלת את שני האלבומים הראשונים של פורטיסהד בפורמט SHM-CD, המאפשר האזנה באיכות שמע גבוהה יותר.

דירוג במצעדי מכירות
-------------------

Dummy מכר מעל לשני מיליון עותקים באירופה והגיע למקום השני במצעד מכירות התקליטים הבריטי.

| מצעד (1994) | הדירוג הגבוה ביותר |
| --- | --- |
| אוסטרליה | 23 |
| בלגיה (FL) | 18 |
| בלגיה (WA) | 12 |
| הולנד | 15 |
| ניו זילנד | 21 |
| נורווגיה | 29 |
| שוודיה | 20 |
| שווייץ | 26 |
|

רשימת שירים
-----------


| מס' | שם | משך |
| --- | --- | --- |
| 1. | Mysterons | 5:02 |
| 2. | Sour Times | 4:11 |
| 3. | Strangers | 3:55 |
| 4. | It Could Be Sweet | 4:16 |
| 5. | Wandering Star | 4:51 |
| 6. | Numb | 3:54 |
| 7. | Roads | 5:02 |
| 8. | Pedestal | 3:39 |
| 9. | Biscuit | 5:01 |
| 10. | Glory Box | 5:06 |

|  |  |
| --- | --- |
|  | לשמיעת קטע מהשיר "Sour Times" מתוך האלבום  |
| לעזרה בהפעלת הקובץ |

קישורים חיצוניים
----------------

* ספוטיפיי Dummy באתר ספוטיפיי
* YouTube Dummy באתר YouTube
* MusicBrainz Dummy באתר MusicBrainz
* Discogs Dummy באתר Discogs
* AllMusic Dummy באתר AllMusic

הערות שוליים
------------

1. 1 2  Dummy - chartstats.com
2. ↑  IFPI Platinum Europe Awards - Q3 2007

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 48140466-cff6-3222-bd55-63c27e43190d

 |
מבט מלפנים.
**פיררוקו** או **ארפאימה ענק** (שם מדעי: *Arapaima gigas*) הוא מין הדג הגדול ביותר באמאזונאס ואחד הגדולים ביותר בין כל דגי המים המתוקים בעולם. משמש כדג המאכל העיקרי בחבל הטרופי של ברזיל.

מאפיינים
--------

אורך גופו של הפיררוקו 2–3 מטרים ומשקלו 150–200 ק"ג. ראשו הירקרק משוטח וחסר קשקשים. מפתח הפה רחב וקשתי כלפי מעלה, כשהלסת התחתונה בולטת מהעליונה. גופו הארוך צר ומכוסה קשקשים גדולים, וצבעו ירוק ובעל גוון אדמדם. סנפירי הגב והשת ממוקמים בחלק האחורי של הגוף וסנפירי החזה בצדו התחתון של הגוף. סנפיר הזנב מעוגל.

הפיררוקו שוכן במים רדודים או על קרקעית הנהר כמעט מבלי לנוע. עולה אל פני המים, כדי לשאוף אוויר חופשי. שלפוחית השחייה, פועלת כריאת עזר ומאפשרת לו קיבולת נשימה גדולה. זהו טורף רעבתני הניזון מתולעים, סרטנים, צפרדעים, רכיכות, צמחים ואף מדגים מתים. את טרפו הוא מחזיק בין שיניו ומועך אותו. בהיות לו שיניים בעצם הלשון ובעצם החך מאפשרות לו לסתותיו לנשוך נשיכה כפולה.

עונת הרבייה חלה בחודשי אפריל-מאי. הקן ממוקם במים צלולים, עומקו כ-15 ס"מ ורוחבו כ-50 ס"מ. הנקבה מטילה כ-180 אלף ביצים והזכר מפרה אותן מיד ואחר משגיח עליהן. הדגיגים בוקעים כעבור חמישה ימים וגדלים במהירות, אך מגיעים לבגרות מינית רק בהיותם בני חמש שנים.

את הפיררוקו צדים באמצעות חיצים או צלצלים. הילידים האינדיאנים נוהגים לבתר אותו ולייבש את הנתחים בשמש או לעשנם כדי לשמר את בשרו. התושבים המקומיים נוהגים לטגנו זמן קצר לאחר שלייתו מן המים. הנתחים מוגשים חסרי עצמות ונחשבים למעדן מלכים. משום הציד הרב ישנם אזורים בסביבת מקומות מיושבים בהם נעלמה אוכלוסיית הפיררוקו לחלוטין, ועתה נעשים מאמצים לשמרו באמצעים שונים.

הארפאימה היא המקור לסירנה הפרואנית.

קישורים חיצוניים
----------------

ויקישיתוף מדיה וקבצים בנושא **פיררוקו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ADW
* ARKive
* ITIS
* NCBI
* GBIF
 |

* פיררוקו, באתר אנציקלופדיה בריטניקה (באנגלית)

הערות שוליים
------------

1. ↑  פיררוקו באתר הרשימה האדומה של IUCN
**דוד קליין** (נולד בשנת 1968) הוא שחיין עבר, אלוף ישראל בשחייה.

ביוגרפיה
--------

קליין נולד בארצות הברית וגדל בקיבוץ בית העמק. הוא התאמן בקבוצת הפועל נהריה בהדרכתו של רובי שלו.

### 1984

בתחרות שחייה (בריכת 25 מטר) שנערכה בבון שבגרמניה המערבית (אותה העת) באפריל 1984 זכה קליין במדליית זהב במשחה ל-200 מטר פרפר בשיא ישראלי חדש לגילאי 16 של 2:07.80 דקות. הוא קבע גם במשחה ל-100 מטר פרפר שיא ישראלי חדש לגילאי 16 בתוצאה של 59.80 שניות. בתחרות שחייה שנערכה בפינלנד ביולי אותה שנה הוא זכה ב-3 מדליות, 2 זהב ו-1 ארד. מדליות זהב, במשחה ל-100 מטר פרפר בשיא לגילאי 16 חדש של 1:00.24 דקות ומבשחה ל-200 מטר פרפר בתוצאה של 2:11.22 דקות ומדליית ארד, במשחה ל-400 מטר מעורב אישי בתוצאה של 5:08.78 דקות. חודש וחצי לאחר מכן, באליפות ישראל בשחייה שנערכה בווינגייט באוגוסט אותה שנה הוא סיים במקום רביעי במשחה ל-200 מטר פרפר בשיא ישראלי חדש לגילאי 16 של 2:10.52 דקות.

### 1985

#### אלוף ישראל

באליפות ישראל בשחייה שנערכה בווינגייט באוגוסט 1985 זכה קליין במדליית זהב במשחה ל-200 מטר פרפר בתוצאה של 2:06.73 דקות, לפני חן שכטר ממכבי תל אביב (2:11.43 דקות) ונדב שנל מהפועל גליל עליון (2:12.97 דקות).

### 1986

באליפות ישראל בשחייה (בריכת 25 מטר) שנערכה בנהריה בפברואר 1986 זכה קליין בשתי מדליות זהב, במשחה ל-100 מטר פרפר בתוצאה של 58.34 שניות לפני ערן גרומי ממכבי ירושלים שקבע שיא ישראלי חדש לגילאי 16 של 58.73 שניות ובמשחה ל-200 מטר פרפר בתוצאה של 2:06.49 דקות, לפני חן שכטר (2:12.30 דקות).

בתחרות שמונה האומות שנערכה באוניברסיטת תל אביב ביולי אותה שנה הוא זכה במדליית כסף במשחה ל-200 מטר פרפר.

הערות שוליים
------------

1. ↑  2 שיאי נוער בבון לשחיין דוד קליין, מעריב, 10 באפריל 1984
2. ↑  שני נצחונות בפרפר לדוד קליין מנהריה, מעריב, 2 ביולי 1984
3. ↑  אלכס פרסלמן, רק 3 שיאי נוער, מעריב, 20 באוגוסט 1984
4. ↑  התוצאות, מעריב, 21 באוגוסט 1985
5. ↑  אלכס פרלסמן, שיא ב-400 חתירה לזוהר וייס, מעריב, 20 בפברואר 1986
6. ↑  אלכס פרלסמן, שיא מצויין לשגב פורת ב-200 חתירה, מעריב, 21 בפברואר 1986
**אנטרוס** (בלטינית: **Anterus**; נפטר ב-3 בינואר 236) היה האפיפיור התשעה עשר. תקופת כהונתו נמשכה 40 ימים, בין 21 בנובמבר 235 ל-3 בינואר 236. הוא עלה לכס האפיפיורות אחרי גירושם של היפוליטוס מרומא והאפיפיור הקודם פונטיאנוס למכרות בסרדיניה.

במקור הגיע מאזור קלבריה, וככל-הנראה בעל שורשים יווניים. כמו כן, שמו מלמד כי כנראה היה עבד משוחרר. על פי "ליבר פונטיפיקליס" (ספר האפיפיורים) מת אנטרוס מות קדושים כמרטיר מפני שליקט את מעשי המרטירים והפקידם בארכיוני הכנסייה ברומא. עם זאת, רוב החוקרים אינם משוכנעים כי כך היה, משום שתקופת רישום הדברים מאוחרת בהרבה להתרחשותם.

הספולכרה בה נקבר אחרי מותו התגלתה בשנת 1854 על ידי דה רוסי, ונמצאו בה שרידי כתובת ביוונית שנחרטה על לוח מלבני מוארך ששימש לסגירת הקבר. הכתובת מעידה על היותה של השפה היוונית רווחת בשימוש בכנסייה הרומית בתקופה זו.

קישורים חיצוניים
----------------

ויקישיתוף מדיה וקבצים בנושא **אנטרוס** בוויקישיתוף
* אנטרוס, באתר "Find a Grave" (באנגלית)
* אנטרוס, באתר אנציקלופדיה בריטניקה (באנגלית)

הערות שוליים
------------

1. ↑  Catholic Encyclopedia (1913)/Pope St. Anterus

|  |  |  |
| --- | --- | --- |
| **הקודם**:**פונטיאנוס** | **אפיפיור(רשימת האפיפיורים)** | **הבא**:**פביאנוס** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397422905171
* BNE: XX1290473
* GND: 119222388
* ISNI: 0000 0000 7861 3385
* LCCN: nb2007022844
* NKC: kup19980000002270
* VcBA: 495/45782
* VIAF: 84482033
* WorldCat: lccn-nb2007022844

 |